Prețurile din Cluj-Napoca au luat-o razna. Un apartament de pe strada Frunzișului, situat în faimosul ansamblu "Wings", face furori în mediul online, fiind scos la vânzare pentru o sumă exorbitantă, scrie Știri de Cluj.
De la "Napoca" la "Napoca-Dubai" este doar o aruncătură de băț și Clujul pare să-și asume un nou titlu în imobiliare, inspirat parcă de opulența și extravaganța pe care le are Orientul Mijlociu.
Proprietatea are 97 de mp, această ,,bijuterie urbană", se întinde pe două etaje -12 și 13- a blocului "cu aripi" de 15 etaje și are un balcon spațios, potrivit pentru a admira ,,zgârie-norii" ce se ridică pe meleagurile orașului. Locuința se vinde complet mobilată și utilată cu electrocasnice, însă nu dispune de un loc de parcare, însă acesta ar fi disponibil pentru suma de 15.000 euro.
Cluj-Napoca nu face rabat când vine vorba de prețuri, iar apartamentul din celebrul ansamblu "Wings" a fost pus spre vânzare pentru suma de doar 399.000 euro, un flecușteț pentru nivelul de trai pe care îl au clujenii în orașul de 5 stele al lui Boc.
,,Ansamblul dispune de următoarele facilități : arhitectură biomimetica, spații verzi în incinta de aprox. 3500 mp, grădină urban și teren de joacă pentru copii, prize pentru mașini electrice, paza 24/7, incinta securizata, receptie si lobby confortabil etc.
Un apartament superb care ofera o panorama frumoasa spre vest de unde va puteți bucura de apusuri de neuitat. Un apartament pentru pretentiosi și cei care doresc o locuinta spatioasa, cu finisaje premium, într-o zona bună", se arată în anunțul imobiliar.